Թոմ Շոլց

Դոնալդ Թոմաս Շոլց  (անգլ.՝ Donald Thomas Scholz, մարտի 10, 1947(1947-03-10), Թոլեդո, Օհայո, Օհայո, ԱՄՆ), ամերիկացի ռոք երաժիշտ, կոմպոզիտոր, գյուտարար, ինժեներ և բարերար։ Առավելապես հայտնի է որպես Boston խմբի հիմնադիր և միակ մշտական մասնակից։  
Շոլցը ձայնագրման ինդուստրիա մտավ անսովոր ձևով։ Լինելով երաժշտությամբ հրապուրված Մասաչուսեթսի տեխնոլոգիական ինստիտուտի ինժեներ՝ Շոլցը նախագծել է իր սեփական ձայնագրման ստուդիան բազմաբնակարան շենքի նկուղային հարկում։ Առաջին Boston ալբոմը հիմնականում ձայնագրվել է այս նկուղային ստուդիայում՝ օգտագործելով սարքեր, որոնք նախագծել և հորինել էր Շոլցը։ Խմբի նախնական հաջողությունից հետո նա հիմնադրել է Scholz Research & Development, Inc. ընկերությունը` զարգացնելով  և շուկա հանելով իրենց սեփական գյուտերը, որոնցից շատերն արտադրվել էին Rockman ապրանքանիշի ներքո։ AllMusic-ում Շոլցին ներկայացնում էին «բացառապես ոչ ռոքնռոլյան կերպար, որը երբեք չէր սիրում փառքի ճառագայթների  մեջ լինել», փոխարենը նա նախընտրում էր կենտրոնանալ երաժշտության, նոր էլեկտրոնային սարքավորումների գյուտի և դրանց  արտադրության վրա։


== Վաղ տարիներ ==
Թոմ Շոլցը ծնվել է Օհայո նահանգի Թոլեդո քաղաքում և մեծացել Օտտավա Հիլզի արվարձանում։ Նրա հայրը՝ Դոն Շոլցը, շինարար էր, որը հարստացել է անշարժ գույքի գործարքներից հիմնելով Scholz Design ընկերությունը, որը հանդիսանում էր Scholz Homes Inc.-ի նախորդը։
Մանկության տարիներին Շոլցը սովորել է դաշնամուր նվագել։ Նա միշտ սիրել է ինչ-որ բան պատրաստել կամ նորոգել՝ սկսած քարտինգից մինչև ինքնաթիռի մոդել։
Շոլցն ավարտել է Օտտավա Հիլզի միջնակարգ դպրոցը 1965 թվականին։ Երաժշտական կարիերայից առաջ նա ստացել է մեքենաշինության բակալավրի (1969) և մագիստրոսի (1970) աստիճաններ Մասաչուսեթսի տեխնոլոգիական ինստիտուտում և աշխատել Polaroid կորպորացիայում՝ որպես ավագ նախագծող ինժեներ։ Այդ ժամանակ Շոլցը բնակվում էր Բոստոնում։


== Երաժշտական կարիերան ==
Երբ դեռ Polaroid-ում էր, Շոլցը հրապուրվում էր երաժշտությամբ և սկսեց դեմո ձայնագրել իր տան ստուդիայում։ Այդ դեմո ձայնագրությունները գրավեցին Epic Records- ի ուշադրությունը, ովքեր պայմանագիր կնքեցին Շոլցի և երգիչ Բրեդ Դելպի հետ։ Չնայած Շոլցը կարծում էր, որ իր դեմոները բավականին լավն են, որպեսզի թողարկվեն որպես Բոստոնի դեբյուտային ալբոմ, Epic Records-ը ստիպված էր վերաձայնագրել դեմոները։ Ինքը Շոլցը կատարել է կիթառի, բասի և ստեղնաշարի պարտիաների մեծ մասը, բայց երբեմն մասնակցում էին այլ երաժիշտներ։ Epic Records-ում չէին ցանկանում, որ ալբոմը ամբողջությամբ ձայնագրվեր Շոլցի տանը և առաջարկեցին օգտագործել ձայնագրման այլ ստուդիա, բայց ալբոմում հայտնվածների մեծ մասն իսկապես ձայնագրվել էր նրա նկուղում։ Ալբոմը թողարկվեց 1976 թվականին և դարձավ այն ժամանակվա ամենավաճառվող դեբյուտային ալբոմը։ Շոլցի պերֆեկցիոնիզմի  պատճառով Don’t Look Back-ի հաջորդ ալբոմը հետաձգվեց երկու տարով. լուրեր կային, որ նա թմբուկի պարտիաներից մեկը ստիպել էր վերաձայնագրել  108 անգամ։ Երբ վերջապես այն լույս տեսավ, Շոլցը դժգոհ էր արդյունքից՝ պնդելով, որ ձայնասկավառակը թողարկվել է ձայնագրող ընկերության ճնշման տակ։ Այնուհետև Շոլցը հայտարարեց, որ այլևս երբեք ձայնասկավառակ  չի թողարկի, քանի դեռ լիովին չի բավարարվել վերջնական արդյունքով։ Դրա հետևանքով Բոստոնի երրորդ ալբոմը` Third Stage-ը, թողարկվեց միայն 1986 թվականին։ Ձայնասկավառակը չորս անգամ արժանացավ «պլատինե» մրցանակի, իսկ  «Amanda» երգը հասավ հիթ շքերթի գագաթնակետին։ Շոլցը և Բրեդ Դելպը դարձան օրիգինալ կազմի միակ մասնակիցները, ովքեր հայտնվել էին ալբոմում։
Երաժիշտի կարիերային զուգահեռ՝ Շոլցը թողարկեց նաև կիթառի էֆեկտների իր շարքը, որը կոչվում է Rockman: Ի թիվս այլ բաների, սարքերը կարող էին վերարտադրել Boston-ի կիթառի եզակի ձայնը։ Rockman-ի բնօրինակները ժամանակի ընթացքում  դարձան հավաքածուների առարկա։


== Ծանոթագրություններ ==


== Գրականություն ==
Mettler, Mike. - "30 Minutes with Tom Scholz of Boston". - Sound and Vision Magazine. - November 2006.
"JUST 10 Questions for Tom Scholz". -  Just Cause Magazine. - May 9, 2008.


== Արտաքին հղումներ ==
Tom Scholz at Boston's Official Website
Rockman, by Tom Scholz